|Redaktion og opdatering af indholdet på denstoredanske.dk er indstillet pr. 24. august 2017. Artikler og andet indhold er tilgængeligt i den form, der var gældende ved redaktionens afslutning.|
Grundtvigskirken - Esbjerg, kirke i Esbjerg. Kirken hører under Ribe Stift.
Grundtvigskirken, der er indviet i 1969 og tegnet af arkitekten Ole Nielsen er opført i røde teglsten med brede fuger og tegltag. Et lavt tårn er bygget til i kirkens nordvestre hjørne. Kirkerummet har et kraftigt stigende loft og samtidig en svag hældning af gulvet ned mod altervæggen. Kirken følger ikke den traditionelle placering med alteret mod øst, men har fået alter ved nordvæg og smalle, dybe vinduesspalter i hele østvæggens længde. Tårnet i altervæggens venstre hjørne fungerer som orgelniche i rummet med en lysspalte. Kirkens gulv er belagt med hvid marmor.
Indtil 2009 var eneste alterudsmykning et stort maskinfremstillet fyrretræskors. Ved kirkens 40-års jubilæum i 2009 fik kirken et nyt alterparti i hvid og grøn marmor, udført af billedhuggeren Erik Varming. Blankslebet grøn marmor danner en bølge med en laks, hvid marmor er formet som et træ og drivende skyer, og med marmormosaik er trækronen og en regnbue skabt. Kunstnerens hensigt har været at bringe Vesterhavets bølge ind i kirken.
Kirkens hvide samt den violette messehagel med tilhørende prædikestols-antependier er skabt af Inge-Lise Bau og Flemming Bau i henholdsvis 1994 og 1996. Disse to hagel- og antependiesæt er motivmæssigt inspireret af Esbjergs tilknytning til hav og sejlads. Bølge/skibs-formerne er gengangere i det karakteristiske formsprog.
Prædikestolsantependierne er udformet til et direkte samspil med messehaglerne, båret ved alteret. Antependierne kredser om de samme elementer, som haglerne, men er udformet så bevægelsen i motivet fører os hen mod alteret.
Se også kort, foto m.m. på www.korttilkirken.dk
|Preben Gøssing: Grundtvigskirken - Esbjerg i Den Store Danske, Gyldendal. Hentet 19. juli 2019 fra http://denstoredanske.dk/index.php?sideId=213714|